Kaap het stryd teen taxi's verloor | Netwerk24
Kaap het stryd teen taxi's verloor
Deur Charl Jacobs, Clamhall 23 April 2019 00:07
J.P. Smith, die statistieke oor verkeersoptredes wat jy aan ons opdis, klink op papier indrukwekkend, maar dit wat elke dag op ons paaie gebeur, strook glad nie met jou syfers nie. Jy sal nooit die "misdadige" gedrag van taxibestuurders kan stopsit nie, want jou verkeersafdeling het reeds die stryd verloor.
Jy sê daar is 340 aktiewe verkeersbeamptes op ons paaie, maar hulle skitter in hul afwesigheid. As jy hulle sien, sit hulle êrens in 'n motor onder 'n brug of 'n boom. Dan is daar die verkeersmanne wat elke oggend van 06:00 af by die Caltex-motorhawe in die V&A Waterfront sit en koerant lees terwyl daar 'n chaos op ons paaie heers. Daar staan soms tot agt verkeers­motors by dié motorhawe.
Verder pak hulle sagte teikens: diegene met 'n geldige rybewys en 'n vaste woonadres! Hoekom sal hulle taxibestuurders aankeer? Die beamptes is bang vir hulle, want hulle word gedreig. Hulle vat dus die maklike uitweg . . . kyk anderpad!